Valio panostaa edelleen LGG-tutkimukseen, ja saa tanskalaisesta Chr. Hansenista kumppanin tukemaan tutkimusta.

Valio myy Vantaan Tikkurilassa sijaitsevan hapatetuotannon, LGG-tavaramerkin ja siihen liittyvän liiketoiminnan hapatteita ja entsyymejä kehittävälle ja valmistavalle tanskalaiselle Chr. Hansenille. Kauppasumma on 73 miljoonaa euroa.

Vantaan Tikkurilassa sijaitsevassa hapatetuotantolaitoksessa työskentelee 17 työntekijää. Tuotantolaitoksen toiminta jatkuu työntekijöiden siirtyessä tanskalaisyrityksen palvelukseen.

Valio Gefilus-tuotteet sisältävät LGG-maitohappobakteeria, joka tulevaisuudessa ostetaan Chr. Hansenilta. Valio panostaa edelleen LGG-tutkimukseen, ja saa Chr. Hansenista kumppanin tukemaan tutkimusta.

Valion hapatetehdas on valmistanut Valion omaan käyttöön muun muassa LGG-maitohappobakteeria, viilihapatteita ja juustohapatteita. Tuotannosta noin 60 prosenttia on mennyt vientiin.

Gefilus-brändi säilyy Valion omistuksessa

LGG-maitohappobakteeria on lisensioitu kansainvälisesti elintarvike- ja lääkeyritysten käyttöön. Kaupan yhteydessä lisensointisopimukset siirtyvät Chr. Hansenille, mutta Gefilus-brändi säilyy Valiolla.

– Valion meijerit ostavat jo nyt suurimman osan tarvitsemistaan hapatteista niihin erikoistuneilta yrityksiltä. Juuri mikään meijeriyritys ei enää itse valmista käyttämiään hapatteita. Saamme 73 miljoonan euron kauppasummalla lisää resursseja keskittyä vahvasti omaan ydinliiketoimintaamme: muun muassa Riihimäen välipalatehtaan investointiin ja uusien tuoteinnovaatioiden kehittämiseen, kertoo Valion toimitusjohtaja Annikka Hurme tiedotteessa.

Valion hallituksen puheenjohtaja Vesa Kaunisto kertoo tiedotteessa, että hapateliiketoiminnan myynnistä saatava kauppasumma tukee yhtiön strategian toteuttamista.

Kauppa ei kuitenkaan suoraan paranna yrityksen tilityskykyä omistajaosuuskunnille.

Tilityskykyyn ja sitä kautta maitotilayrittäjille maksettavaan tuottajahintaan vaikuttavat eniten Valion liikevaihdon ja maitotuoton kehittyminen eli Valion tuotteiden kysyntä Suomessa, teollisuustuotteiden maailmanmarkkinahinnat ja yhtiön omat kustannukset.

– Kehitämme tehokasta tuotantoa, jolla vastaamme kilpailukykyisesti nykyiseen ja tulevaisuuden kysyntään sekä Suomessa että kansainvälisesti. Hapateliiketoiminnan myynti tukee tätä strategiaa, sanoo hallituksen puheenjohtaja Vesa Kaunisto tiedotteessa.